Document ID: 32014D0159

DECIZIA DE PUNERE ÎN APLICARE A COMISIEI
din 20 martie 2014
de modificare a Deciziei 2006/593/CE în ceea ce privește alocările suplimentare din Fondul social european pentru anumite state membre în cadrul obiectivului „competitivitate regională și ocuparea forței de muncă”
[notificată cu numărul C(2014) 1708]
(2014/159/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1083/2006 al Consiliului din 11 iulie 2006 de stabilire a anumitor dispoziții generale privind Fondul European de Dezvoltare Regională, Fondul Social European și Fondul de Coeziune și de abrogare a Regulamentului (CE) nr. 1260/1999 (1), în special articolul 18 alineatul (2),
întrucât:
(1)
Decizia 2006/593/CE a Comisiei (2), astfel cum a fost modificată prin Decizia 2010/476/UE a Comisiei (3), a stabilit o repartizare orientativă, pe stat membru, a creditelor de angajament în temeiul obiectivului „competitivitate regională și ocuparea forței de muncă” pentru perioada 2007-2013.
(2)
Regulamentul (CE) nr. 1083/2006 a fost modificat prin Regulamentul (UE) nr. 1298/2013 al Parlamentului European și al Consiliului (4) în vederea rezolvării problemelor specifice ale șomajului, în special șomajul în rândul tinerilor și sărăcia și excluziunea socială în țările respective prin adăugarea unui pachet suplimentar în valoare totală de 125 513 290 EUR, la prețurile din 2004, în cadrul Fondului social european.
(3)
Articolul 20 din Regulamentul (CE) nr. 1083/2006, astfel cum a fost modificat, modifică resursele disponibile pentru obiectivul „competitivitate regională și ocuparea forței de muncă” în vederea creșterii cu 111 553 522 EUR a alocărilor din Fondul social european destinate Franței, Italiei și Spaniei pentru 2013.
(4)
Repartizarea orientativă a creditelor de angajament pentru ca regiunile eligibile să beneficieze de fondurile structurale în temeiul obiectivului „competitivitate regională și ocuparea forței de muncă” ar trebui revizuită pentru aceste state membre.
(5)
Prin urmare, Decizia 2006/593/CE ar trebui modificată în consecință,
ADOPTĂ PREZENTA DECIZIE:
Articolul 1
Anexa I la Decizia 2006/593/CE se înlocuiește cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 20 martie 2014.

Labels: 2
4
19
18
15